CELEX: 32011R0557
Language: sk
Date: 2011-06-09 00:00:00
Title: Nariadenie Komisie (EÚ) č. 557/2011 z  9. júna 2011 , ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Španielska alebo registrovaným v Španielsku, ktoré lovia tuniaka modroplutvého vo východnej časti Atlantického oceánu a v Stredozemnom mori

10.6.2011   
            
            
               SK
            
            
               Úradný vestník Európskej únie
            
            
               L 151/1
            
         NARIADENIE KOMISIE (EÚ) č. 557/2011
   z 9. júna 2011,
   ktorým sa zakazujú rybolovné činnosti plavidlám s kruhovými záťahovými sieťami plaviacim sa pod vlajkou Španielska alebo registrovaným v Španielsku, ktoré lovia tuniaka modroplutvého vo východnej časti Atlantického oceánu a v Stredozemnom mori
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva (1), a najmä na jeho článok 36 ods. 2,
   keďže:
   
               (1)
            
            
               Nariadením Rady (ES) č. 57/2011 z 18. januára 2011, ktorým sa na rok 2011 stanovujú rybolovné možnosti pre určité populácie rýb a skupiny populácií rýb uplatniteľné vo vodách EÚ a pre plavidlá EÚ v určitých vodách nepatriacich EÚ (2), sa na rok 2011 stanovuje množstvo tuniaka modroplutvého, ktoré môžu rybárske plavidlá Európskej únie uloviť v Atlantickom oceáne východne od 45° západnej dĺžky a v Stredozemnom mori.
            
         
               (2)
            
            
               V nariadení Rady (ES) č. 302/2009 zo 6. apríla 2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori, ktorým sa mení a dopĺňa nariadenie (ES) č. 43/2009 a zrušuje nariadenie (ES) č. 1559/2007 (3), sa od členských štátov vyžaduje, aby Komisiu informovali o individuálnych kvótach, ktoré pridelili svojim plavidlám s dĺžkou nad 24 metrov.
            
         
               (3)
            
            
               Spoločná rybárska politika je určená na zabezpečenie dlhotrvajúcej životaschopnosti rybárskeho odvetvia prostredníctvom udržateľného využívania živých vodných zdrojov založeného na prístupe preventívnosti.
            
         
               (4)
            
            
               V súlade s článkom 36 ods. 2 nariadenia Rady (ES) č. 1224/2009, ak Komisia na základe informácií, ktoré majú členské štáty poskytnúť, alebo z vlastnej iniciatívy zistí, že rybolovné možnosti Európskej únie, členského štátu alebo skupiny členských štátov sa považujú za vyčerpané, informuje o tom dotknuté členské štáty a zakáže rybolovné činnosti v príslušnej oblasti, príslušným výstrojom alebo príslušnej flotile, ktorá sa podieľa na týchto špecifických rybolovných činnostiach, v súvislosti s príslušnou zásobou alebo skupinou zásob.
            
         
               (5)
            
            
               Podľa informácií, ktoré má Komisia k dispozícii, sa možnosti lovu tuniaka modroplutvého v Atlantickom oceáne východne od 45° západnej dĺžky a v Stredozemnom mori udelené plavidlám s kruhovými záťahovými sieťami plaviacim sa pod vlajkou Španielska alebo registrovaným v Španielsku považujú k 9. júnu 2011 za vyčerpané.
            
         
               (6)
            
            
               Je preto potrebné, aby Komisia od 10. júna 17.00 hod. zakázala lov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami s kruhovými záťahovými sieťami plaviacimi sa pod vlajkou Španielska alebo registrovanými v Španielsku,
            
         PRIJALA TOTO NARIADENIE:
   Článok 1
   Od 10. júna 2011 17.00 hod. sa zakazujú rybolovné činnosti vykonávané plavidlami s kruhovými záťahovými sieťami plaviacimi sa pod vlajkou Španielska alebo registrovanými v Španielsku, ktoré lovia tuniaka modroplutvého v Atlantickom oceáne východne od 45° západnej dĺžky a v Stredozemnom mori.
   Uvedeným dňom sa takisto zakazuje uchovávať na palube, umiestňovať do klietok na výkrm alebo chov a vykonávať prekládku, prevoz alebo vykládku úlovku z tejto zásoby vyloveného uvedenými plavidlami.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. júna 2011
      
         
            Za Komisiu v mene predsedu
         
         Maria DAMANAKI
         
            členka Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 24, 21.1.2011, s. 1.
   
      (3)  Ú. v. EÚ L 96, 15.4.2009, s. 1.